Sang raja putri mangsuli: tamtu kemawon kula botên narimah, nanging sapintên agênging dayanipun wanita kados kula, badhe ngajêngakên malih bôngsa ingkang sampun mundur sadaya kawontênanipun punika. Pramila manawi sampeyan purun, bôngsa Fung sampeyan tundhung saking nagarinipun. Manawi sagêd kalampahan, sampeyan badhe kula ganjar agêng sangêt. Sampeyan botên badhe sagêd ngintên-ngintên agênging ganjaran wau. Ing ngrika wontên tilas karaton, dumunung ing salêbêting siti, sarta wontên kuburaning para raja ing jaman kina, ingkang kakubur kalihan rajabarananipun. Panguburipun sampun lami sangêt, sadèrèngipun bôngsa Abati dumugi ing Mur. Tumraping bôngsa Abati rajabarana wau botên wontên paedahipun, jalaran bôngsa Abati botên sagêd dêdagangan kalihan bôngsa sanès. Kula mirêng bilih bôngsa kilenan punika rêmen sangêt dhatêng êmas.